钦定古今图书集成/明伦汇编/官常典/第489卷 > 陈棱
## 钦定古今图书集成/明伦汇编/官常典/第489卷 > 陈棱

按《隋书》本传：“棱字长威，庐江襄安人也。祖硕，以渔钓
自给。父岘，少骁勇，事章大宝为帐内部曲。告大宝反，
授谯州刺史。陈灭，废于家。高智慧、汪文进等作乱江
南，庐江豪杰亦举兵相应，以岘旧将，共推为主。岘欲
拒之，棱谓岘曰：‘众乱既作，拒之祸且及己，不如伪从，
别作后计’。岘然之。时柱国李彻军至当涂，岘潜使棱”
至彻所，请为内应。彻上其事，拜上大将军、宣州刺史，
封谯郡公，邑一千户，诏彻应接之。彻军未至，谋泄，为
其党所杀，棱仅以获免。上以其父之故，拜开府，寻领
乡兵。炀帝即位，授骠骑将军。大业三年，拜武贲郎将。
后三岁，与朝请大夫张镇周发东阳兵万馀人，自义
安汎海，击流求国，月馀而至。流求人初见船舰，以为
商旅，往往诣军中贸易。棱率众登岸，遣镇周为先锋。
其主欢斯渴剌兜遣兵拒战，镇周频击破之。棱进至
低没檀洞，其小王欢斯老模率兵拒战，棱击败之，斩
老模。其日雾雨晦暝，将士皆惧。棱刑白马以祭海神，
既而开霁，分为五军，趣其都邑。渴剌兜率众数千逆
拒，棱遣镇周又先锋击走之。棱乘胜逐北至其栅，渴剌兜背栅而阵，棱尽锐击之，从辰至未，苦斗不息。渴
剌兜自以军疲，引入栅。棱遂填堑攻破其栅，斩渴剌
兜，获其子《岛槌》卤男女数千而归。帝大悦，进棱位右
光禄大夫，武贲如故，镇周金紫光禄大夫。辽东之役，
以宿卫迁左光禄大夫。明年，帝复征辽东，棱为东莱
留守。杨元感之作乱也，棱率众万馀人击平黎阳，斩
元感所署刺史元务本。寻奉诏于江南营战舰，至彭
城，贼帅孟让众将十万，据都梁宫，阻淮为固。棱潜于
下流而济，至江都，率兵袭让，破之。以功进位光禄大
夫，赐爵信安侯。后帝幸江都宫，俄而李子通据海陵，
左才相掠淮北，杜伏威屯六合，众各数万。帝遣棱率
宿卫兵击之，往往克捷。超拜右御卫将军。复渡清江，
击宣城贼。俄而帝以弑崩，宇文化及引军北上，召棱
守江都。棱集众缟素，为炀帝发丧，备仪卫，改葬于吴
公台下，衰杖送丧，恸感行路，论者深义之。棱后为李
子通所陷，奔杜伏威，伏威忌之，寻而见害。